34.

Euroopa andmekaitseinspektor soovitab järgmist: — lisada kõikide ettepanekute preambulisse viide käesolevale arvamusele; — lisada kõikidesse ettepanekutesse sätted, millega rõhutatakse olemasolevate andmekaitsealaste õigusaktide täielikku kohaldatavust. Ühtlasi soovitab Euroopa andmekaitseinspektor selgitada viidet direktiivile 95/46/EÜ ja täpsustada, et kõnealuseid sätteid kohaldatakse kooskõlas siseriiklike õigusnormidega, millega rakendatakse direktiivi 95/46/EÜ; — kavandatud kindlustusvahenduse direktiivi puhul piirata pädevate asutuste juurdepääsu dokumentidele ja teabele kavandatud direktiivi täpselt kindlaks määratud ja raskete rikkumistega ning juhtudega, mil esineb põhjendatud kahtlus (mida peaksid toetama konkreetsed esialgsed tõendid) selle kohta, et rikkumine on toime pandud; — kavandatud kindlustusvahenduse direktiivi puhul kehtestada pädevate asutuse suhtes nõue taotleda dokumente ja teavet õigusasutuste ametliku otsuse põhjal, milles on täpsustatud taotluse õiguslik alus ja eesmärk ning see, millist teavet küsitakse, aeg, mille jooksul teave tuleb esitada, samuti adressaatide õigus lasta kohtul otsus läbi vaadata; — kavandatud eurofondide direktiivi puhul kehtestada pädevate asutuste suhtes nõue taotleda telefonikõnede salvestusi ja andmeliikluse väljavõtteid pädeva asutuse ametliku otsuse põhjal, milles on täpsustatud taotluse õiguslik alus ja eesmärk ning see, millist teavet küsitakse, aeg, mille jooksul teave tuleb esitada, samuti adressaatide õigus lasta kohtul otsus läbi vaadata; — kavandatud kindlustusvahenduse direktiivi puhul selgitada EIOPA andmebaasi kasutamise kord, kehtestades kavandatud määrustes üksikasjalikumad sätted. Kõnealused sätted peavad olema kooskõlas määruse (EÜ) nr 45/2001 nõuetega. Eelkõige tuleb sättes, mille alusel andmebaas luuakse, i) määrata kindlaks töötlemistoimingute eesmärk ja täpsustada nõuetekohased kasutusviisid; ii) määrata kindlaks, millistele üksustele (EIOPA, pädevad asutused, komisjon) antakse juurdepääs teatavatele andmebaasis säilitatavatele andmetele ning kellel on võimalik andmeid muuta; iii) tagada juurdepääsuõigus ja asjakohase teabe edastamine kõikidele andmesubjektidele, kelle isikuandmeid võib säilitada ja vahetada, ja iv) määratleda isikuandmete säilitamise aeg ja piiritleda see kõnealuse eesmärgi täitmiseks minimaalselt vajalikuga; — hinnata kõikides ettepanekutes kavandatud kohustusliku sanktsioonide avaldamise süsteemi vajalikkust ning kontrollida, kas avaldamiskohustus ei lähe kaugemale taotletava avaliku huvi eesmärgi täitmiseks vajalikust ja kas sama eesmärgi saavutamiseks on vähem piiravaid meetmeid. Sõltuvalt sellise proportsionaalsuse analüüsi tulemustest peaksid avaldamiskohustust igal juhul toetama piisavad kaitsemeetmed, millega tagatakse süütuse presumptsiooni järgimine, asjaomaste inimeste õigus esitada vastuväiteid, andmete turvalisus/täpsus ning nende kustutamine piisava aja möödumisel; — kõikide ettepanekute puhul seoses rikkumistest teatamisega i) lisada kavandatud direktiivi sätted, mille kohaselt: „nende isikute konfidentsiaalsus tuleb tagada menetluse kõikides etappides, kui selle avalikustamist ei nõuta riiklikes õigusaktides edasise uurimise või järgneva kohtumenetluse kontekstis”; ii) lisada lõige, millega kohustatakse liikmesriike kehtestama „asjakohased menetlused, et tagada süüdistatava isiku kaitseõigus ja tema õigus ärakuulamisele enne teda käsitleva otsuse vastuvõtmist ning õigus tõhusale õiguskaitsevahendile iga teda käsitleva otsuse või meetme puhul”, ja iii) jätta sätetest välja väljend „kooskõlas sätestatud põhimõtetega”.